CELEX: 62021TN0302
Language: mt
Date: 2021-05-27 00:00:00
Title: Kawża T-302/21: Rikors ippreżentat fis-27 ta’ Mejju 2021 – ABOCA et vs Il-Kummissjoni

19.7.2021   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 289/45
            
         
      Rikors ippreżentat fis-27 ta’ Mejju 2021 – ABOCA et vs Il-Kummissjoni
      (Kawża T-302/21)
      (2021/C 289/61)
      Lingwa tal-kawża: l-Ingliż
      
         Partijiet
      
      
         Rikorrenti: ABOCA SpA Società Agricola (Sansepolcro, l-Italja), Coswell SpA (Funo di Argelato, l-Italja), Associação portuguesa de suplementos alimentares (Apard) (Lisbona, il-Portugall) (rappreżentanti: B. Kelly, Solicitor, K. Ewert, avukat, D. Scannell, u C. Thomas, Barrister)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti jitolbu li l-Qorti Ġenerali jogħġobha tannulla r-Regolament tal-Kummissjoni (UE) 2021/468 tat-18 ta’ Marzu 2021 li jemenda l-Anness III tar-Regolament (KE) Nru 1925/2006 tal-Parlament Ewropew u tal-Kunsill tal-20 ta’ Diċembru 2006 rigward l-ispeċijiet botaniċi li fihom derivati tal-idrossiantraċen (1) (iktar ’il quddiem ir-“Regolament ikkontestat”), kompletament jew (alternattivament) parzjalment, u tikkundanna lill-Kummissjoni għall-ispejjeż.
      
         Motivi u argumenti prinċipali
      
      Insostenn tar-rikors tagħhom, ir-rikorrenti jinvokaw tliet motivi.
      
                  1.
               
               
                  L-ewwel motiv ibbażat fuq l-allegazzjoni li d-deċiżjoni tal-Kummissjoni li tipproċedi taħt ir-Regolament (KE) 1925/2006 (iktar ’il quddiem ir-“Regolament tal-Additivi”) hija illegali:
                  
                              —
                           
                           
                              L-użu fir-Regolament ikkontestat tal-kelma “preparazzjonijiet” jidher li jipprova jipprojbixxi l-użu ta’ ingredjenti ta’ pjanti sħaħ u estratti botaniċi naturali bħala ikel. Ir-Regolament tal-Additivi ma jagħtix lill-Kummissjoni s-setgħa li tipprojbixxi prodotti tal-ikel.
                           
                        
                              —
                           
                           
                              Il-Kummissjoni kellha ssegwi l-proċedura iktar stretta u t-test legali skont id-Direttiva 2002/46/KE.
                           
                        
            
                  2.
               
               
                  It-tieni motiv ibbażat fuq l-allegazzjoni li r-regolament ikkontestat huwa legalment inċert:
                  
                              —
                           
                           
                              L-applikanti ma jistgħux jiddeterminaw jekk il-prodotti tagħhom humiex suġġetti għal skrutinju addizzjonali taħt l-Artikolu 1(2) tar-regolament ikkontestat peress li t-tifsira ta’ “preparazzjonijiet” fil-kuntest tar-Regolament tal-Additivi hija inċerta.
                           
                        
                              —
                           
                           
                              Ir-relazzjoni bejn iż-żewġ artikoli tar-Regolament tal-Additivi hija inċerta.
                           
                        
                              —
                           
                           
                              Fi kwalunkwe każ, ir-regolament ikkontestat jikser il-prinċipju ta’ nondiskriminazzjoni billi għandu fil-mira l-prodotti tar-rikorrenti u mhux il-ħafna prodotti tal-ikel, li wkoll jinkludu derivati tal-idrossiantraċen fi kwantitajiet simili.
                           
                        
            
                  3.
               
               
                  It-tielet motiv ibbażat fuq l-allegazzjoni li l-analiżi tal-2017 tal-Awtorità Ewropea dwar is-Sigurtà fl-Ikel (EFSA) ma huwiex ta’ natura li jissodisfa t-test legali meħtieġ taħt ir-Regolament tal-Additivi:
                  
                              —
                           
                           
                              It-test legali applikabbli jeżiġi effett dannuż identifikabbli fuq is-saħħa tal-bniedem sabiex is-sustanzi rilevanti jitqiegħdu fl-Anness tar-Regolament tal-Additivi.
                           
                        
                              —
                           
                           
                              Il-konklużjonijiet tal-EFSA ma identifikawx effett dannuż fuq is-saħħa tal-bniedem.
                           
                        
                              —
                           
                           
                              L-approċċ tal-Kummissjoni huwa sproporzjonat peress li ma jissodisfax it-test ta’ “ħtieġa” stabbilit fir-Regolament tal-Additivi.
                           
                        
                              —
                           
                           
                              Il-Kummissjoni ma ħaditx inkunsiderazzjoni data ppubblikata sa mill-2017, li turi li ma jirriżulta l-ebda effett dannuż fuq is-saħħa tal-bniedem mill-konsum tas-sustanzi rilevanti.
                           
                        
            
         (1)  ĠU 2021, L 96, p. 6.